**Jacob Benjamin "Jake" Gyllenhaal** ['dʒɪlənhɔːl] (s. 19. joulukuuta 1980 Los Angeles, Kalifornia) on yhdysvaltalainen näyttelijä ja elokuvatuottaja. Vuonna 2005 hänet palkittiin parhaan miessivuosan Baftalla elokuvasta *Brokeback Mountain*, josta hän sai myös Oscar-ehdokkuuden.

Gyllenhaalin ensimmäinen pääosa oli vuoden 1999 elokuvassa *Lokakuun taivas*. Sitä seurasi vuonna 2001 kulttihitiksi noussut indie-elokuva *Donnie Darko*, jossa hän näytteli psykologisista ongelmista kärsivää nuorta. Elokuvassa näytteli myös Gyllenhaalin sisar Maggie Gyllenhaal. Vuoden 2004 menestyselokuvassa *The Day After Tomorrow* Gyllenhaal näytteli kataklysmisen ilmastonmuutoksen keskelle joutunutta opiskelijaa yhdessä Dennis Quaidin kanssa. Irtautuen aikaisemmista roolityypeistään Gyllenhaal esitti sen jälkeen turhautunutta Yhdysvaltain merijalkaväen sotilasta elokuvassa *Merijalkaväen mies* (2005). Samana vuonna hän sai kriitikoilta kiitosta puhekielisesti "homocowboyksi" nimitetystä roolistaan kiitetyssä ja kiistellyssä elokuvassa *Brokeback Mountain* edesmenneen näyttelijä Heath Ledgerin kanssa. 

Gyllenhaal on tukenut aktiivisesti erilaisia poliittisia ja sosiaalisia päämääriä. Hän esiintyi Rock the Vote -järjestön mainoksissa, kampanjoi Yhdysvaltain demokraattisen puolueen puolesta vuoden 2004 presidentinvaaleissa ja on tukenut ympäristöliikettä sekä American Civil Liberties Union -järjestöä.

Nuoruus
-------

Gyllenhaal syntyi vuonna 1980 Los Angelesissa, Kaliforniassa, ohjaaja Stephen Gyllenhaalille ja tuottaja-käsikirjoittaja Naomi Fonerille (omaa sukua Achs). Hänen isosiskonsa Maggie Gyllenhaal on myös näyttelijä, ja esitti Jaken näyttelemän hahmon sisarta elokuvassa *Donnie Darko*. Gyllenhaalin isä, ruotsalaisen Länsi-Götanmaalta kotoisin olevan Gyllenhaal-aatelissuvun jälkeläinen, kasvatettiin swedenborgilaiseen uskoon. Hänen viimeinen Ruotsissa syntynyt esi-isänsä oli vuonna 1866 Yhdysvaltoihin muuttanut Anders Leonard Gyllenhaal. Gyllenhaalin äiti taas on venäläistä alkuperää olevasta, newyorkilaisesta juutalaisperheestä. Gyllenhaalin bar mitsva -juhlat pidettiin asunnottomien suojassa, koska hänen vanhempansa halusivat hänen olevan kiitollinen etuoikeutetusta elämäntavastaan. Gyllenhaal on sanonut pitävänsä itseään "enemmän juutalaisena kuin minään muuna". Gyllenhaalin vanhemmat halusivat hänelle tavallisen lapsuuden, ja hän työskenteli useita kesiä hengenpelastajana uimarannalla ja apupoikana ravintolassa.

Näyttelijän ura
---------------

### Uran alku

Lapsuudessaan Gyllenhaal oli säännöllisesti tekemisissä elokuvien kanssa, sillä hänen perheellään oli vahvat siteet elokuvateollisuuteen. Hän teki debyyttinsä näyttelijänä 11-vuotiaana, Billy Crystalin poikana vuoden 1991 komediaelokuvassa *Kaupunkicowboyt*. Hänen vanhempansa eivät antaneet hänen esiintyä vuoden 1992 elokuvassa *Mestarit*, sillä se olisi vaatinut kahden kuukauden poissaolon kotoa. Seuraavina vuosina hänen vanhempansa sallivat hänen osallistua koe-esiintymisiin, mutta kielsivät säännöllisesti häntä ottamasta vastaan rooleja, joita hänelle tarjottiin. Gyllenhaal esiintyi kuitenkin isänsä elokuvissa useita kertoja. Hän näytteli vuoden 1993 elokuvassa *Suljettujen ovien takana* (yhdessä sisarensa Maggien kanssa), sarjan *Homicide – pelon kadut* jaksossa vuonna 1994 ja vuoden 1998 komediassa *Homegrown – hamppukunkut*. Jake ja Maggie esiintyivät yhdessä äitinsä kanssa kahdessa Food Network -televisiokanavan italialaisen ruokaohjelman *Molto Marion* jaksossa. Ennen viimeistä vuottaan lukiossa ainoa elokuva, jossa Gyllenhaalin sallittiin esiintyä ja joka ei ollut hänen isänsä ohjaama, oli *Josh and S.A.M.*, vähän tunnettu lasten seikkailu.

Gyllenhaal valmistui Harvard-Westlaken koulusta Los Angelesissa vuonna 1998 ja pääsi sen jälkeen Columbian yliopistoon, jota hänen sisarensa ja äitinsä myös kävivät, opiskelemaan itämaisia uskontoja ja muun muassa kirjallisuutta. Gyllenhaal jätti opiskelunsa kahden vuoden kuluttua keskittyäkseen näyttelemiseen, mutta hän on kertonut haluavansa jossain vaiheessa suorittaa opintonsa loppuun. Gyllenhaalin ensimmäinen päärooli oli vuoden 1999 elokuvassa *Lokakuun taivas*, joka on Joe Johnstonin adaptaatio Homer Hickamin omaelämäkerrasta *Rocket Boys*. Elokuvassa hän esitti nuorta länsivirginialaista miestä, joka toivoo saavansa tiedestipendin välttyäkseen päätymästä töihin hiilikaivokseen. Elokuva tuotti 32 miljoonaa dollaria, ja sitä kuvattiin *Sacramento News & Review* -lehdessä Gyllenhaalin "läpimurtoesitykseksi".

### Arvostelumenestys

*Donnie Darko*, Gyllenhaalin toinen merkittävä elokuva, ei ollut menestys teattereissa ensi-ilta-aikanaan vuonna 2001, mutta siitä tuli vähitellen kulttisuosikki. Richard Kellyn ohjaama elokuva sijoittuu vuoteen 1988. Pääosassa Gyllenhaal esittää ongelmista kärsivää teini-ikäistä, joka pelastuttuaan täpärästi kuolemalta saa näkyjä 1,8 metriä pitkästä Frank-nimisestä jäniksestä, joka varoittaa häntä maailmanlopusta. Kriitikot ottivat Gyllenhaalin suorituksen hyvin vastaan; Culturevulture.netin Gary Mairs kirjoitti, että "Gyllenhaal onnistuu vaikeassa tehtävässä vaikuttaa sekä värittömän normaalilta että syvästi häiriintyneeltä samaan aikaan, usein samassa kohtauksessa".

*Donnie Darkon* arvostelumenestyksen jälkeen Gyllenhaalin seuraava rooli oli pääosa vuoden 2002 elokuvassa *Highway – vaarojen valtatie*, jonka sekä yleisö että kriitikot jättivät huomiotta. Eräs kriitikko kuvasi hänen suoritustaan "hupsuksi, kliseiseksi ja suoraan videolle sopivaksi". Gyllenhaal menestyi paremmin Jennifer Anistonin vastanäyttelijänä elokuvassa *Kiltti tyttö*, joka sai ensi-iltansa Sundance-elokuvafestivaalilla vuonna 2002. Hän esitti pääosaa myös elokuvassa *Ihanat naiset* yhdessä Catherine Keenerin kanssa. Molemmissa elokuvissa hän esitti epävakaata hahmoa, joka aloittaa uhkarohkean suhteen itseään vanhemman naisen kanssa. Gyllenhaal myöhemmin kuvasi näiden roolien luonnetta sanoilla "teini-ikäinen siirtymävaiheessa". Gyllenhaal oli myös pääosassa Touchstone Picturesin romanttisessa komediassa *Bubble Boy*, joka perustui löyhästi David Vetterin tarinaan. Elokuva kertoo nimihahmonsa seikkailuista hänen tavoitellessaan elämänsä rakkautta, ennen kuin tämä menee naimisiin väärän miehen kanssa. Kriitikot haukkuivat elokuvan – eräs kriitikko kutsui sitä "tyhjäpäiseksi, kaoottiseksi, täysin mauttomaksi raakuudeksi".

*Bubble Boyn* jälkeen Gyllenhaal näytteli pääosaa Dustin Hoffmanin, Susan Sarandonin ja Ellen Pompeon kanssa elokuvassa *Moonlight Mile*, jossa hän esitti kihlattunsa kuoleman ja hänen vanhempiensa surun kanssa painivaa nuorta miestä. Tarina perustuu löyhästi kirjailija-ohjaaja Brad Silberlingin henkilökohtaisiin kokemuksiin tyttöystävänsä Rebecca Schaeffer murhan jälkeen. Elokuva sai sekä hyviä että huonoja arvosteluita.

Gyllenhaalia harkittiin esittämään Hämähäkkimiestä elokuvassa *Spider-Man 2 – Hämähäkkimies 2*, koska roolin alkuperäinen esittäjä Tobey Maguire oli loukannut selkänsä ja ohjaaja Sam Raimi oli huolestunut hänen terveydentilastaan. Maguire kuitenkin parani, ja jatko-osa filmattiin ilman Gyllenhaalia. Sen sijaan Gyllenhaal oli pääosassa menestyselokuvassa *The Day After Tomorrow* vuonna 2004 yhdessä Dennis Quaidin kanssa, joka esitti hänen isäänsä.

Teatteridebyytissään Gyllenhaal näytteli Lontoossa pääosaa Kenneth Lonerganin henkiin herättämässä näytelmässä *This is Our Youth*. Gyllenhaal kertoi, että "jokainen näyttelijä, jota arvostan, on tehnyt teatterityötä, joten tiesin, että minun on yritettävä sitä". Näytelmä oli ollut sensaatio Broadwaylla ja sitä esitettiin kahdeksan viikon ajan Lontoon West Endissä. Gyllenhaal sai myönteisiä arvosteluita ja Evening Standardin teatteripalkinnon kategoriassa "erinomainen uusi tulokas".

### *Brokeback Mountain* ja sen jälkeen

2005 oli huomattava vuosi Gyllenhaalille, joka esitti pääosaa kriitikkojen kehumissa elokuvissa *Todiste*, *Merijalkaväen mies* ja *Brokeback Mountain*. Elokuvassa *Todiste*, jossa näyttelivät myös Gwyneth Paltrow ja Anthony Hopkins, Gyllenhaal esitti matematiikan opiskelijaa, joka yrittää saada Paltrowin hahmon julkaisemaan vallankumouksellisen matemaattisen todistuksen ongelmaan, joka on vaivannut matemaatikkoyhteisöä. *Merijalkaväen miehessä* Gyllenhaal irtautui tyypillisestä "herkästä mutta häiriintyneestä" roolihahmostaan esittäen aggressiivista maskuliinisuutta väkivaltaisena Yhdysvaltojen merijalkaväen sotilaana Persianlahden sodassa.

Elokuvassa *Brokeback Mountain* Gyllenhaal ja Heath Ledger esittivät nuoria miehiä, jotka tapaavat ryhtyessään paimentamaan lampaita ja aloittavat homoseksuaalisen suhteen, joka jatkuu 1960- ja 1970-lukujen läpi. Elokuvaa kutsuttiin tiedotusvälineissä usein "homocowboyelokuvaksi". Elokuva voitti Kultaisen leijonan Venetsian elokuvajuhlilla. Se sai myös neljä Golden Globe -palkintoa, neljä Bafta-palkintoa ja kolme Oscar-palkintoa. Gyllenhaal nimitettiin esityksensä vuoksi Oscar-ehdokkaaksi parhaan miessivuosan kategoriassa, mutta hän hävisi Oscarin elokuvassa *Syriana* näytelleelle George Clooneylle. Gyllenhaal sai samasta roolista myös parhaan miessivuosanäyttelijän Bafta-palkinnon sekäSAG-palkintoehdokkuuden. Hän ja Ledger voittivat vuoden 2006 MTV Movie Awardin "parhaasta suudelmasta". Pian 78. Oscar-gaalan jälkeen Gyllenhaal kutsuttiin Yhdysvaltain elokuva-akatemian jäseneksi tunnustukseksi näyttelijänurastaan. Viimeisimpänä Americans for the Arts -järjestö antoi Gyllenhaalille vuoden 2006 Young Artist -palkinnon "taiteellisesta loistavuudesta" roolissaan.

Gyllenhaal toi ilmi vaihtelevat tunteensa Ang Leen ohjauksesta elokuvassa, mutta yleisesti ottaen hän ennemminkin ylisti kuin kritisoi Leen ohjaustyyliä. Vaikka hän valitti tavasta, jolla Lee tapasi irtautua näyttelijöistään kuvauksen alkaessa, hän kehui Leen rohkaisevaa ohjausta ja herkkää lähestymistapaa elokuvan materiaaliin. Directors Guild of American palkintojen jakotilaisuudessa 28. tammikuuta 2006 Gyllenhaal ylisti Leetä myös hänen "nöyryydestään ja kunnioituksestaan kaikkia ympäröiviä ihmisiä kohtaan".

Kun häneltä tiedusteltiin Ledgerin kanssa tehdyistä intiimeistä kohtauksista, Gyllenhaal vertasi niitä "seksikohtauksen tekemiseen naisen kanssa, joka ei erityisesti viehätä minua". *Brokeback Mountainin* julkaisun jälkeen näyttelijän seksuaalisesta suuntautumisesta kiersi erilaisia huhuja. Kun häneltä kysyttiin huhuista haastattelun aikana, Gyllenhaal vastasi:

> »Tiedäthän, on imartelevaa, että minun huhutaan olevan biseksuaali. Se tarkoittaa, että kykenen näyttelemään useampia erilaisia rooleja. Olen avoin kaikelle sille, miksi ihmiset haluavat minua kutsua. En ole ikinä ollut seksuaalisesti kiinnostunut miehistä, mutten usko pelkääväni sitä, jos niin joskus tapahtuisi.» 
> 
> 

Gyllenhaal elokuvan *Todiste* ensi-illassa syyskuussa 2006.
Gyllenhaal toimi vuonna 2005 kertojana lyhytanimaatioelokuvassa *The Man Who Walked Between the Towers*, joka perustuu Mordicai Gersteinin samannimiseen kirjaan Philippe Petitin kuuluisasta tempusta. Tammikuussa 2007 *Saturday Night Liven* isäntänä hän puki ylleen kimaltelevan iltapuvun ja lauloi kappaleen *And I Am Telling You I'm Not Going* musikaalista *Dreamgirls* avausmonologissaan, omistaen esityksensä humoristisesti "ainutlaatuiselle fanipohjalleni… *Brokebackin* faneille". 

Vuonna 2007 Gyllenhaal esitti pääosaa David Fincherin elokuvassa *Zodiac*, joka perustui tositarinaan. Hän näytteli Robert Graysmithiä, *San Francisco Chroniclen* pilapiirtäjää ja kirjailijaa, joka kirjoitti kaksi teosta Zodiac-sarjamurhaajasta. Lokakuussa 2007 ensi-iltansa saaneessa elokuvassa *Rendition* Gyllenhaalin vastanäyttelijöinä toimivat Meryl Streep, Alan Arkin ja Reese Witherspoon. Elokuva on Gavin Hoodin ohjaama poliittinen trilleri Yhdysvaltain harjoittamista vankilennoista. Gyllenhaalin seuraavat roolit ovat Jim Sheridanin uudessa versiossa Susanne Bierin vuoden 2004 tanskalaiselokuvasta *Brødre* ja Doug Limanin vielä nimeämättömässä elokuvassa Kuun valloituksesta. Hän näyttelee myös vuoden 2009 elokuvassa *Nailed*, joka kuvataan Etelä-Carolinassa, Jessica Bielin vastanäyttelijänä..

Gyllenhaalia on pidetty kansainvälisesti seksisymbolina, ja hänet nimettiin yhdeksi *People*-lehden "50 kauneimmasta ihmisestä" vuonna 2006. Hänet otettiin myös *Peoplen* luetteloon "vuoden 2006 kuumimmista poikamiehistä". Vastauksena tämäntyyppisille valtavirran listauksille tuhannet homo- ja bimiehet äänestivät Gyllenhaalin AfterElton.comin vuoden 2007 Hot 100 -luettelon kärkeen.

Yksityiselämä
-------------

### Perhe

Gyllenhaalin sisar Maggie on naimisissa näyttelijä Peter Sarsgaardin kanssa, joka näytteli Gyllenhaalin kanssa elokuvissa *Merijalkaväen mies* ja *Rendition*. Gyllenhaalin sisarentytär syntyi lokakuussa 2006. Jamie Lee Curtis on Jake Gyllenhaalin kummitäti, ja hän on useasti kertonut kummisetiensä olevan homopari. Gyllenhaal on itse edesmenneen Heath Ledgerin ja Michelle Williamsin tyttären (s. 2005) kummisetä. Sekä Ledger että Williams näyttelivät Gyllenhaalin kanssa *Brokeback Mountainissa*. Gyllenhaalin setä Anders Gyllenhaal on *The Miami Herald* -lehden päätoimittaja.

### Suhteet

Gyllenhaal seurusteli Rilo Kiley -yhtyeen laulajan Jenny Lewisin kanssa vuonna 2001, ja myöhemmin näyttelijä Kirsten Dunstin kanssa. Pari tapasi toisensa Maggie Gyllenhaalin kautta. Hän näytteli Dunstin kanssa elokuvassa *Mona Lisa Smile*. Pari aloitti seurustelun syksyllä 2002, mutta heidän raportoitiin eronneen kesällä 2004. Dunstin kanssa Gyllenhaal hankki saksanpaimenkoiran nimeltään Atticus, jonka he pelastivat losangeleslaisesta koirasuojasta. Gyllenhaalilla on myös mopsi nimeltään Boo Radley. Molemmat koirat on nimetty Harper Leen kirjoittaman romaanin *Kuin surmaisi satakielen* hahmojen mukaan.

Vuonna 2007 tiedotusvälineissä huhuttiin Gyllenhaalin ja hänen *Rendition*-elokuvan vastanäyttelijänsä Reese Witherspoonin välisestä romanssista. Witherspoon erosi miehestään Ryan Phillippestä lokakuussa 2007. Gyllenhaal ja Witherspoon esiintyivät avoimesti pariskuntana matkallaan Roomaan hieman eron jälkeen kiellettyään aikaisemmin heitä koskevat huhut. Pari erosi marraskuussa 2009. Gyllenhaal on seurustellut myös laulaja Taylor Swiftin kanssa, mutta heidän suhteensa ei kestänyt kovin pitkään.

### Politiikka ja muut kiinnostukset

Gyllenhaal on osallistunut aktiivisesti politiikkaan. Hän on kuvannut mainoksen Rock the Vote -järjestölle ja vieraillut sisarensa kanssa Etelä-Kalifornian yliopistossa rohkaisemassa opiskelijoita äänestämään Yhdysvaltain vuoden 2004 presidentinvaalien aikana. Hän kampanjoi myös Yhdysvaltain demokraattisen puolueen ehdokkaan John Kerryn puolesta. Hän on kuitenkin sanonut, että "minua turhauttavat politiikkaa puhuvat näyttelijät. Olen poliittinen ja teen elokuvissani valintoja, jotka ovat mielestäni poliittisia. Yritän sanoa asiota sillä, mitä teen". Elokuvaa *Rendition* varten tehdyssä haastattelussa hän on ilmaissut mielipiteensä siitä, että "on surullinen aika, kun näyttelijät ovat poliitikkoja ja poliitikot näyttelijöitä".

Gyllenhaal kasvoi perheessä, jossa sosiaalisia kysymyksiä pidettiin esillä. Hän onkin kampanjoinut American Civil Liberties Union -järjestön puolesta, ja hänen äitinsä on ollut järjestön jäsen usean vuosikymmenen ajan. Gyllenhaal on kertonut kasvaneensa tietoisena ympäristöstä, kierrättävänsä ja lahjoittavansa rahaa puiden istuttamiseksi Mosambikissa. Elokuvan *The Day After Tomorrow* kuvausten jälkeen hän lensi Arktiselle alueelle kampanjoimaan ilmaston lämpenemistä vastaan yhdessä Salma Hayekin kanssa.

Gyllenhaal on kertonut, että "en ole oikein löytänyt onneani aineellisesta menestyksestä – enemmän haluaminen ei ole tehnyt minua onnelliseksi. Nyt ymmärrän, että aina kun haluan jotain lisää, se ei tule tekemään minua onnelliseksi. En ole jäsenkorttia mukanaan kantava buddhalainen, mutta yritän harjoittaa tietoisuuttani".

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1991 | *Kaupunkicowboyt* | *City Slickers* | Danny Robbins |
| 1993 | *Suljettujen ovien takana* | *A Dangerous Woman* | Edward |
| *Josh and S.A.M.* | Leon |
| 1998 | *Homegrown – hamppukunkut* | *Homegrown* | Jake / Blue Kahan |
| 1999 | *Lokakuun taivas* | *October Sky* | Homer Hickam |
| 2000 | *Donnie Darko* | Donnie Darko |
| 2001 | *Bubble Boy* | Jimmy Livingston |
| *Ihanat naiset* | *Lovely & Amazing* | Jordan |
| 2001 | *Kiltti tyttö* | *The Good Girl* | Tom "Holden" Worther |
| *Highway – vaarojen valtatie* | *Highway* | Pilot Kelson |
| *Moonlight Mile – surun tie* | *Moonlight Mile* | Joe Nast |
| 2004 | *The Day After Tomorrow* | Sam Hall |
| 2005 | *Brokeback Mountain* | Jack Twist |
| *Proof* | Hal |
| *Merijalkaväen mies* | *Jarhead* | Anthony Swofford |
| 2007 | *Zodiac* | Robert Graysmith |
| *Rendition – poikkeuksellinen luovutus* | *Rendition* | Douglas Freeman |
| 2009 | *Brothers* | Tommy Cahill |
| 2010 | *Prince of Persia* | *Prince of Persia: The Sands of Time* | Prinssi Dastan |
| *Love and Other Drugs* | Jamie Randall |
| 2011 | *Source Code* | Colter Stevens |
| 2012 | *Poliisit* | *End of Watch* | Brian Taylor |
| 2013 | *Vangitut* | *Prisoners* | etsivä Loki |
| *Enemy* | Adam Bell / Anthony Clair |
| 2014 | *Nightcrawler* | Louis "Lou" Bloom |
| *Nailed* | Howard Birdwell |
| 2015 | *Demolition* | Davis Mitchell |
| *Everest* | Scott Fischer |
| 2016 | *Yön eläimet* | *Nocturnal Animals* | Tony Hastings |
| 2017 | *Life* | tri David Jordan |
| *Okja* | tri Johnny Wilcox |
| *Stronger* | Jeff Bauman |
| 2018 | *Wildlife* | Jerry Brinson |
| *Sistersin veljekset* | *The Sisters Brothers* | John Morris |
| 2019 | *Spider-Man: Far From Home* | Quentin Beck / Mysterio |
| *Velvet Buzzsaw* | Morf Vandewalt |
| 2021 | *Spirit Untamed* | Jim Prescott (äänirooli) |
| *Syyllinen* | *The Guilty* | Joe Baylor |
| 2022 | *Ambulance* | Daniel "Danny" Sharp |
| *Ihmeellinen maailma* | *Strange World* | Searcher Clade (äänirooli) |
|

Palkinnot ja ehdokkuudet
------------------------

*Pääartikkeli: Luettelo Jake Gyllenhaalin saamista palkinnoista ja ehdokkuuksista*
### Palkinnot

* BAFTA Awards: Paras miessivuosa / Brokeback Mountain
* National Board of Review: Paras miessivuosa / Brokeback Mountain
* Young Hollywood Awards: Läpimurtorooli – Vuoden 2002 Mies
* Chlotrudis Awards: Paras miesnäyttelijä / Donnie Darko
* MTV Movie Awards: Paras suudelma / Brokeback Mountain

### Ehdokkuudet

* Academy Awards (Oscar): Paras miessivuosa / Brokeback Mountain
* Critics’ Choice Award: Paras miessivuosa / Brokeback Mountain
* Satellite Awards: Paras näyttelijä / Merijalkaväen Mies
* Satellite Awards: Paras miessivuosa / Brokeback Mountain
* Screen Actors Guild: Paras miessivuosa / Brokeback Mountain

Lähteet
-------

1. ↑  Roger Ebert: Brokeback Mountain  16.12.2005. RogerEbert.com.  Arkistoitu 27.9.2007. Viitattu 26.4.2008.
2. ↑  Scott Bowles: 'Brokeback' defies gay cowboy label  9.1.2006. USA Today. Viitattu 26.4.2008.
3. 1 2 3 4 5  Fred Schruers: Jake's progress  30.10.2005. The Guardian. Viitattu 26.4.2008.
4. ↑  Exit Permit/Flyttningbevis The Gyllenhaal Family Tree Project. Viitattu 26.4.2008.
5. 1 2 3 4 5  Dominic Wills: Jake Gyllenhaal Biography Tiscali film & tv.  Arkistoitu 16.4.2008. Viitattu 26.4.2008.
6. ↑  Gyllenhaal's Homeless Shelter Bar-Mitzvah"  6.11.2005. Contact Music. Viitattu 26.8.2008.
7. ↑  Nate Bloom: Celebrity Jews  11.6.2004. Jewish News Weekly. Viitattu 26.4.2008.
8. 1 2  Interview with Jake Gyllenhaal  28.5.2004. Ign.com. Viitattu 26.4.2008.
9. ↑  Mark Halverson: October Sky review  1998. Sacramento News & Review. Viitattu 26.4.2008.
10. ↑  Mike Snider: 'Darko' takes a long, strange trip  2.2.2005. USA Today. Viitattu 4.5.2008.
11. ↑  Dan Kois: Everything you were afraid to ask about "Donnie Darko"  23.7.2004. Salon.com. Viitattu 4.5.2008.
12. ↑  Gary Mairs: Donnie Darko review CultureVulture.net.  Arkistoitu 15.6.2006. Viitattu 4.5.2008.
13. ↑  Anne Hubbell: Director, writer talk about 'The Good Girl'  16.1.2002. CNN Entertainment.  Arkistoitu 22.9.2006. Viitattu 4.5.2008.
14. ↑  David Michael: Donnie Darko  21.10.2002. BBC Films. Viitattu 4.5.2008.
15. ↑  Ed Gonzalez: Bubble boy  2001. Slant Magazine. Viitattu 4.5.2008.
16. ↑  Frank Swietek: Bubble Boy Review oneguysopinion.com.  Arkistoitu 10.10.2007. Viitattu 4.5.2008.
17. ↑  Rebecca Murray: Jake Gyllenhaal and Brad Silberling Talk About "Moonlight Mile" About.com.  Arkistoitu 7.6.2011. Viitattu 4.5.2008.
18. ↑  RottenTomatoes.com compilation of critical reviews *rottentomatoes.com*. Viitattu 4.5.2008.
19. ↑  Jeff Otto: An Interview with Tobey Maguire  23.7.2003. IGN. Viitattu 4.5.2008.
20. ↑  Wilson Morales: Spiderman 2: An Interview with Sam Raimi  Kesäkuu 2004. Blackfilm.com. Viitattu 4.5.2008.
21. ↑  James Mottram: The Day After Tomorrow  12.5.2004. BBC Film. Viitattu 4.5.2008.
22. ↑  Michael Billington: This Is Our Youth review  18.3.2002. The Guardian. Viitattu 4.5.2008.
23. ↑  David Gritten: Fast growing up to be famous  13.4.2002. The Telegraph. Viitattu 4.5.2008.
24. ↑  Lizzie Loveridge: A CurtainUp London Review: This is Our Youth  Maaliskuu 2002. CurtainUp.com. Viitattu 4.5.2008.
25. ↑  Jake Gyllenhaal The Biography Channel.  Arkistoitu 17.9.2007. Viitattu 4.5.2008.
26. ↑  Godfrey Cheshire: Somewhere over the rainbow  4.1.2006. The Independent Weekly.  Arkistoitu 10.1.2016. Viitattu 5.5.2008.
27. ↑  Academy Invites 120 to Membership  6.7.2006. Academy of Motion Picture Arts and Sciences. Viitattu 5.5.2008.
28. ↑  Michelle Flowers: Gyllenhaal Gets Nod from Americans for the Arts  18.10.2006. backstage.com. Viitattu 5.5.2008.
29. ↑  Wenn: Gyllenhaal Suffered with Unfriendly Lee  20.12.2005. Hollywood.com. Viitattu 5.5.2008.
30. ↑  Interview: Jake Gyllenhaal  Joulukuu 2005. aboutfilm.com.  Arkistoitu 30.8.2006. Viitattu 5.5.2008.
31. ↑  Sean Alfano: 'Brokeback' Director Grabs Top Award *CBS News*.  26.1.2005. Viitattu 5.5.2008.
32. ↑  John Hiscock: The one Jake: why Gyllenhaal spells success  12.12.2005. The Telegraph. Viitattu 5.5.2008.
33. ↑  Movie/TV News Imdb. Viitattu 5.5.2008.
34. ↑  The Man Who Walked Between the Towers Imdb. Viitattu 5.5.2008.
35. ↑  YouTube Extras: Jake as Effie, and a Musical "Scrubs"  17.1.2007. Edgeboston.com.  Arkistoitu 4.2.2012. Viitattu 5.5.2008.
36. ↑  Rendition Imdb. Viitattu 5.5.2008.
37. ↑  Tatiana Siegel: Natalie Portman to star in 'Brothers' *Variety*.  2.10.2007. Viitattu 5.5.2008.
38. ↑  Tatiana Siegel: Jake Gyllenhaal flies to the 'Moon' *Variety*.  8.10.2007. Viitattu 5.5.2008.
39. ↑  Jake Gyllenhaal & Jessica Biel to Star Charleston City Paper.  Arkistoitu 12.2.2009. Viitattu 5.5.2008.
40. ↑  50 Most Beautiful People.  *People Magazine*, 28.4.2006.
41. ↑  Michael Jenson: The AfterElton.com Hot 100 List  23.7.2007. AfterElton. Viitattu 5.5.2008.
42. ↑  Liza Hamm: Gyllenhaal, Sarsgaard Have a Girl *People*.  4.10.2006. Viitattu 7.5.2008.
43. ↑  Glen Sumi: Jake Gyllenhaal  12.12.2005. Now Magazine. Viitattu 7.5.2008.
44. ↑  Stephen Applebaum: Love and War  27.1.2006. Netribution. Viitattu 7.5.2008.
45. ↑  Jake Gyllenhaal to help a devastated Michelle Williams Herald Sun.  Arkistoitu 25.5.2012. Viitattu 7.5.2008.
46. ↑  Anders Smith Lindall: Rilo Kiley:Prime Time Harp Magazine.  Arkistoitu 8.6.2008. Viitattu 7.5.2008.
47. ↑  Kirsten Dunst and Jake Gyllenhaal split *The Sydney Morning Herald*.  21.7.2004. Viitattu 7.5.2008.
48. ↑  Reese and Ryan: It's Officially Over  10.10.2007. Us Weekly. Viitattu 7.5.2008.
49. ↑  Reese Witherspoon and Jake Gyllenhaal come out as a couple during a romantic trip to Rome  25.10.2007. Daily Mail. Viitattu 7.5.2008.
50. ↑  Kara Nichols: Celebrities rally voters  21.9.2004. The Daily Trojan. Viitattu 7.5.2008. [vanhentunut linkki]
51. ↑  Alison Pelleymounter: Star of Donnie Darko visits EC  28.10.2004. The Spectator. Viitattu 7.5.2008. [vanhentunut linkki]
52. ↑  Q&A with Jake Gyllenhaal PHASE9. Viitattu 7.5.2008.
53. ↑  Jake Gyllenhaal: How do you pronounce that? Video interview with stv.tv *stv.tv*.  Arkistoitu 23.10.2008.
54. ↑  Celebrities Speak out for Civil Rights  15.5.2003. ACLU Official Statement. Viitattu 7.5.2008.
55. ↑  Dennis Van Tine, Jen Lowery, Bennett Marcus: ACLU Freedom Concert  4.10.2005. Open all night.  Arkistoitu 3.3.2016. Viitattu 7.5.2008.
56. ↑  Jack Foley: The Day After Tomorrow - Jake Gyllenhaal Q&A"  2003. Indie London.  Arkistoitu 12.6.2017. Viitattu 7.5.2008.
57. ↑  Juliet Eilperin: Ice Crusade  26.4.2005. The Washington Post. Viitattu 7.5.2008.
58. ↑  David Eimer: Jake's Progress  23.5.2004. The Times. Viitattu 7.5.2008.

Aiheesta muualla
----------------

* Jake Gyllenhaalin viralliset kotisivut (Arkistoitu – Internet Archive) (englanniksi)
* Jake Gyllenhaalin suomenkieliset fanisivut (Arkistoitu – Internet Archive)
* Jake Gyllenhaal Internet Movie Databasessa. (englanniksi)
* Jake Gyllenhaal Elonetissä.
* Merijalkaväen miehen nettisivut (englanniksi)
* Brokeback Mountainin nettisivut (Arkistoitu – Internet Archive) (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Tšekki
* Australia
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* IdRef

 |

 |